DJNovice - julij 2021

**NOVO – Zakon o spremembah in dopolnitvah Zakona o javnem naročanju (ZJN-3B)**

Uporabnike obveščamo, da je Državni zbor Republike Slovenije dne 13. 7. 2021 sprejel Zakon o spremembah in dopolnitvah Zakona o javnem naročanju (Uradni list RS, št. 121/21), ki se začne uporabljati 1. januarja 2022.

V nadaljevanju na kratko povzemamo bistvene spremembe, ki jih prinaša ZJN-3B:

* Dvig mejnih vrednosti za uporabo zakona na splošnem področju (kot veljajo že s PKP zakoni namesto 20.000 za blago/storitve na 40.000 in za gradnje iz 40.000 na 80.000).
* Možnost izvedbe nacionalnega postopka NMV do EU pragov (do 5.350.000 eurov tudi pri gradnjah).
* Nove izjeme, vendar le do EU pragov: naročanje hrane, naročanje blaga za nadaljnjo prodajo, za protokolarne namene v smislu promocije RS in za obvezne storitve revidiranja – za te izjeme pa velja, da jih štejemo kot evidenčna naročila, torej poročanje o njih bo obvezno, pri živilih pa bo veljala tudi Uredba o zelenem javnem naročanju.
* Naročanje storitev Pravnega svetovanja se umešča v sistem naročanja (doslej je bilo do 750.000 eur izvzeto iz sistema).
* Povečanje transparentnosti: obvezna objava celotne dokumentacije izključno na portalu javnih naročil (razen v delih, kjer to zaradi narave datotek ni mogoče) in objava vseh odločitev o oddaji javnih naročil, tudi tistih, ki se oddajo v postopkih s pogajanji brez predhodne objave, ki so se doslej pošiljale po ZUP-u in niso bile javno objavljene.
* Oblikovana je določba za primer morebitnega nedelovanja sistema za e-oddajo ponudb – zato kljub morebitnim tehničnim težavam sistema zdaj te težave ne bodo ogrozile enakopravne obravnave ponudnikov niti izvedbe postopka javnega naročanja.
* Ukinjeno poročanje o izvajanju okvirnih sporazumov.
* Prožnejši je način dopuščanja popravkov oz. dopolnjevanja ponudb.
* Urejen način dokazovanja nekaznovanosti (dopuščen 7 mesečni starostni razpon potrdil), zaradi česar se razbremenjuje ponudnike, ki morajo danes v postopku predložiti notarska potrdila.
* Jasen zapis, da je presoja o sprejemu neobičajno nizke ponudbe v diskreciji naročnika.
* Razširjen nabor prekrškov (npr. prekršek za naročnika, če ne upošteva dodatnih meril poleg cene, kjer je to obvezno oz. prekršek za ponudnika, če dela na gradbišču s podizvajalci, za katere naročnik ne ve in jih ni odobril).

Direktorat za javno naročanje bo jeseni (predvidoma septembra) organiziral brezplačne predstavitve ZJN-3B, o terminih in načinu izvedbe vas bomo obvestili preko tovrstnih novic in v rubriki Izobraževanja na spletni strani <https://ejn.gov.si/direktorat/izobrazevanja.html>.

**NOVO – Uredba o spremembah in dopolnitvah Uredbe o zelenem javnem naročanju**

Uporabnike obveščamo, da je Vlada Republike Slovenije dne 22. 7. 2021 sprejela Uredbo o spremembah in dopolnitvah Uredbe o zelenem javnem naročanju (Uradni list RS, št. 121/21). Veljati bo začela 15 dni po objavi.

Prvenstveno se s predlaganimi spremembami in dopolnitvami Uredbe o zelenem javnem naročanju (Uredba o ZeJN) v pravni red RS prenaša Direktiva EU 2019/1161 - Direktiva o spodbujanju čistih in energetsko učinkovitih vozil za cestni prevoz. S spremembo Uredbe o ZeJN, vezane na vozila, se spreminjajo tehnični pogoji pri naročanju vozil, ki se skladno z direktivo imenujejo »čista vozila« ter »brezemisijska vozila«. Prav tako se predmet »Cestna vozila« razširja tudi na nekatere storitve prevoza (poštne in kurirske dejavnosti (prevoz pošte po cesti, poštna dostava, prevoz paketov, dostava paketov), komunalne dejavnosti (storitve zbiranja odpadkov), storitve javnega cestnega prevoza (javni prevoz, ki se ne izvajajo kot gospodarska javna služba), in cestni potniški prevoz za posebne namene, izredni potniški prevoz). Vsled navedenega je predmet preimenovan v »Vozila za cestni prevoz in storitve prevoza«. Za ta predmet zelenega javnega naročanja se v skladu z Direktivo 2019/1161 določajo tudi novi, drugačni cilji, in sicer so ti opredeljeni v Prilogi 2 Uredbe o ZeJN. Priloga 2 poleg ciljev in pogojev na področju javnega naročanja čistih in brezemisijskih vozil za cestni prevoz opredeljuje tudi pojme in področje uporabe ter opredelitev mejnih vrednosti emisij za čista lahka vozila. Še vedno lahko naročnik v primeru naročanja tega predmeta zelenega javnega naročila javno naročilo odda brez upoštevanja ciljev iz Uredbe o ZeJN, vendar mora poleg navedbe razloga za uporabo izjeme navesti tudi načrt naročil v prihodnjem obdobju, iz katerega morajo biti razvidni predvideno število vseh vozil, predvideno število čistih in brezemisijskih vozil po kategorijah ter dinamika bodočih javnih naročil znotraj referenčnega obdobja. V zvezi s predmetom »Vozila za cestni prevoz in storitve prevoza« se briše tudi zahteva po uporabi Metodologije za oceno operativnih stroškov v življenjski dobi vozila kot merila za oddajo javnega naročila.

V nadaljevanju na kratko povzemamo ostale bistvene spremembe, ki jih prinaša Uredba o ZeJN:

* Nabor stavb, ki so zajete v obstoječem predmetu »Projektiranje in izvedba gradnje stavb« se razširja na stavbe splošnega družbenega pomena (CC-SI 126, razen Stavb za zdravstveno oskrbo (CC-SI 1264 oziroma CC-SI 12640)) in stanovanjske stavbe za posebne družbene skupine (CC-SI 113).
* Doda se nov predmet zelenega javnega naročanja »Stavbno pohištvo«, pri čemer stavbno pohištvo pomeni okna in notranja vrata.
* Doda se nov predmet zelenega javnega naročanja »Protihrupna cestna ograja«, pri čemer cestna ograja pomeni ograjo, ki se postavlja ob cestah za zaščito pred hrupom, ki ga povzroča cestni promet.
* Spreminjata se cilja za predmet »Živila in gostinske storitve«, s katerima je natančneje opredeljeno, da se delež ekoloških živil in živil iz shem kakovosti nanaša na količino, izraženo v kilogramih.
* Razširja se nabor okoljskih vidikov, ki jih je potrebno upoštevati pri oddaji javnih naročil – pri javnem naročanju je potrebno prednost dati bolj trajnostnim proizvodom, bodisi proizvodom, ki ne vsebujejo plastike ali proizvodom, ki so trajnejše zasnovani in jih je možno večkrat uporabiti.

V pomoč pri pripravi javnega naročila za predmet »Vozila za cestni prevoz in storitve prevoza« bodo v kratkem pripravljeni tudi posodobljeni primeri okoljskih zahtev in meril, ki jih naročniki lahko vključijo v postopek javnega naročanja, da bi dosegli cilj iz drugega odstavka 6. člena Uredbe o ZeJN. Prav tako bodo pripravljeni novi primeri okoljskih zahtev in meril za dva nova predmeta zelenega javnega naročanja »Stavbno pohištvo« in »Protihrupna cestna ograja«. Vsi primeri okoljskih zahtev in meril bodo objavljeni na spletni strani <https://ejn.gov.si/sistem/zeleno-jn.html>.

**NE SPREGLEJTE:**

Novejša sodba sodišča EU s področja javnega naročanja:

* v zadevi C-295/20 z dne 8. julija 2021:

<https://curia.europa.eu/juris/document/document.jsf?text=&docid=243869&pageIndex=0&doclang=sl&mode=req&dir=&occ=first&part=1&cid=245990>

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>